Урок 31: “Я і мая Радзіма. Я і мая мова”.

**МЭТА:** фарміраванне ўмення будаваць адказы па малюнках, выкарыстоўваючы вядомую лексіку.

**ЗАДАЧЫ:** вучыць асэнсавана чытаць тэксты на беларускай мове, чытаць словы і сказы, якія графічна адрозніваюцца ў рускай і беларускай мовах, правільна вымаўляць пры чытанні асаблівыя гукі беларускай мовы; садзейнічаць уключэнню ў актыўнае суразмоўніцтва на беларускай мове; паўтараць лексіку розных тэматычных груп; выхоўваць павагу да роднай мовы і цікавасць да вывучэння мовы.

**АБСТАЛЯВАННЕ:** вучэбны дапаможнік, карткі для ўтварэння груп (дадатак 1), філворд для груп (дадатак 2), словы з літарай для груп (дадатак 3), відэазапіс песні “Беларуская мова” ў выкананні групы “Дразды”, прэзентацыя № 1 (“Асаблівая літара”), прэзентацыя № 2 (“Выбірай. Адгадвай”), карткі з літарамі алфавіта.

Ход урока

I. АРГАНІЗАЦЫЙНЫ ЭТАП.

*Гучыць песня “Беларуская мова” (куплет і прыпеў) у выкананні групы “Дразды”.*

II. ЭТАП АКТУАЛІЗАЦЫІ СУБ’ЕКТЫЎНАГА ВОПЫТУ ВУЧНЯЎ.

**Настаўнік.** Што ў песні называюць душой Беларусі? Як называе нашу мову паэт Пімен Панчанка?

Работа па вучэбным дапаможніку (заданне 1, с. 82)

**Варыянт 1.** Прачытайце словы на дошцы. Выберыце слова, якім бы вы апісалі нашу мову.

**Варыянт 2.** Можна падрыхтаваць словы на асобных картках, папрасіць вучняў па чарзе выцягнуць картку і прачытаць слова, а пасля правесці “Аўкцыён”: хто апошнім узгадае слова, якое расказвае пра нашу мову.

*На дошцы:*

Беларуская прыгожая цікавая

Незвычайная пявучаямі лагучная

Чароўная родная

Пяшчотная старажытная

**Настаўнік.** Каб прыцягнуць увагу людзей да вывучэння роднай мовы, у гарадах Беларусі можна ўбачыць такія незвычайныя кампазіцыі ў выглядзе літар-лавачак. Якое слова можна прачытаць? У якіх гарадах можна ўбачыць такія лавачкі? *(Прэзентацыя № 1, слайды 1–5.)*

Работа па вучэбным дапаможніку (заданне 1, с. 82)

**Настаўнік.** А ў які горад прыехалі на экскурсію настаўніца і вучні? Што вам падказала? *(Прэзентацыя № 1, слайды 6, 7.)*

Помнік якому славутаму земляку можна ўбачыць каля Нацыянальнай бібліятэкі Беларусі?

Якія дзяржаўныя сімвалы вы бачыце на малюнку?

Работа па вучэбным дапаможніку (заданне 2, с. 82)

**Настаўнік.** Каго вы бачыце на малюнку?

Чым любяць займацца дзеці?

Што агульнага паміж дзецьмі на малюнку? Паміж вамі? *(Беларусы.)*

*Чытанне тэксту.*

**Настаўнік.** Які народ беларусы?

На ўроках мы вучыліся гаварыць, чытаць на беларускай мове.

Вывучылі шмат новых слоў. І я думаю, што не памылюся, што назаву яшчэ адну агульную рысу паміж вамі ― вы ўсе любіце гуляць.

Мэтавызначэнне

**Настаўнік.** Запрашаю вас паўдзельнічаць у **“Турніры знаўцаў роднай мовы”**.

Перш-наперш вам трэба сабрацца ў каманды*.*

На парце ў вас ляжыць малюнак. *(Дадатак 1.)* Знайдзіце сваіх таварышаў па камандзе.

***Каманды:*** птушкі, кветкі, вучэбныя рэчы, з’явы прыроды, святы, звяры.

III. ЭТАП АБАГУЛЬНЕННЯ ВЕДАЎ І СПОСАБАЎ ДЗЕЙНАСЦІ.

1-ы тур. “Назаві малюнак”

**Настаўнік.** Чым аб’яднаныя ўсе малюнкі вашай каманды? *(Птушкі, кветкі, вучэбныя рэчы, з’явы прыроды, святы, звяры.)*

Я буду гаварыць словы на беларускай мове, і калі ў вашай камандзе ёсць малюнак таго, што я называю, то вы падымаецеся са свайго месца і паказваеце ўсім малюнак, чым зарабляеце бал камандзе.

*Настаўнік называе малюнкі, што ляжаць ў вучняў на парце. Можна не раздрукоўваць асобна малюнкі з дадатку 1, а падабраць з камплектаў тэматычных малюнкаў.*

**Настаўнік.** Мы ўспомнілі, як па-беларуску гучаць назвы птушак, звяроў, свят, вучэбных рэчаў, з’яў прыроды, кветак.

Выберыце з прапанаваных вашай камандзе слоў назву каманды. Напрыклад: птушкі ― каманда “Буслы”, кветкі ― “Валошкі” і г. д.

2-і тур. “Збяры агародніну”

**Настаўнік.** Ваша задача ― сабраць агародніну. Перад вамі квадрат, у якім трэба знайсці назву агародніны па гарызанталі ці вертыкалі, закрэсліць назву лініяй у квадраце і падпісаць малюнкі. *(Дадатак 2.)*

*Правільна закрэсленае слова ― 1 бал, правільна падпісаны малюнак ― 1 бал.*

3-і тур. “Асаблівая літара”

*(Прэзентацыя № 1, слайды 8–27; дадатак 3.)*

**Настаўнік.** Якая літара ў рускай і беларускай мовах пішацца па-рознаму? *(Літара****“і”****.)*

У вас на партах камплект слоў. Прачытайце.

На экране будзе з’яўляцца малюнак. Ваша задача ― знайсці сярод слоў назву гэтага прадмета і хутка выйсці да дошкі. Хто гэта зрабіў першы ― атрымлівае бал для каманды.

4-ы тур. “Выбірай. Адгадвай”

*(Прэзентацыя № 2). Калі група выбірае катэгорыю і колькасць балаў, настаўнік націскае на лічбу, і ажыццяўляецца пераход на слайд з заданнем. Пасля адказу каманды настаўнік націскае яшчэ раз ― і з’яўляецца адказ. Каб перайсці на першы слайд з катэгорыямі, настаўнік націскае на кветку.*

**Настаўнік.** Перад вамі табло з катэгорыямі. Прачытайце катэгорыі. Вы можаце выбіраць катэгорыю за 1 бал, 2, 3, 4 ці 5 балаў. *(Гульню пачынае каманда з найменшай колькасцю балаў.)*

5-ы тур. “Літара ў дапамогу”

*На стале ляжаць карткі з літарамі беларускага алфавіта так, каб літары не былі бачныя гульцам.*

**Настаўнік.** Перад вамі карткі з літарамі беларускага алфавіта. Па чарзе ўдзельнікі каманд выцягваюць літару і паказваюць камандзе. Яе гульцы называюць слова на беларускай мове на гэтую літару.

IV. ЭТАП ПАДВЯДЗЕННЯ ВЫНІКАЎ ВУЧЭБНЫХ ЗАНЯТКАЎ.

*Настаўнік падлічвае колькасць балаў, якія зарабіла кожная каманда. Віншуе пераможцаў. Добра, калі настаўнік падрыхтуе невялікі падарунак, звязаны з беларускай мовай, Беларуссю, які атрымаюць вучні.*

**Настаўнік.** Наш урок сёння быў прысвечаны нашай роднай, цудоўнай, пявучай, мілагучнай, пяшчотнай беларускай мове.

Я ўпэўнена, што сёння ўсе вы пераможцы. Вы ведаеце столькі слоў на роднай мове. Вы сапраўдныя знаўцы беларускай мовы!